भावनगर | मुख्यमंत्री विजय रूपाणी ने कहा कि अनिर्णायकता विकास को अवरोधित करती है। हमारी सरकार संवेदनशीलता से निर्णय कर ऐसे वातावरण के निर्माण के लिए प्रतिबद्ध है जिसमें लोगों को किसी भी सरकारी कार्य के लिए कार्यालयों के धक्के न खाने पड़ें। वे रविवार को भावनगर में भावनगर बार एसोसिएशन की ओर से आयोजित कार्यक्रम में बोल रहे थे। जिला अदालत की अत्याधुनिक इमारत के लिए जमीन आवंटित करने पर एसोसिएशन ने मुख्यमंत्री का सार्वजनिक सम्मान कार्यक्रम आयोजित किया था। इस मौके पर रूपाणी ने ऐसी सुंदर व्यवस्था के निर्माण की मंशा जताई जिसमें सामान्य व्यक्ति को न्याय मंदिर में भी उसी श्रद्धा और आस्था का अनुभव हो, जैसी श्रद्धा और आस्था का अहसास उसे मंदिर जाने पर होता है। उन्होंने कहा कि सरकारी कार्यालयों की पुरानी छवि को बदलकर कलक्टर कार्यालय, तहसीलदार कार्यालय, अस्पतालों और अब अदालत भवनों को अत्याधुनिक सुविधायुक्त बनाया है।